"See, milline pedofiiliat pisendav, naeruvääristav või vaikides heaks kiitev meelsus valitseb kunagi ühiskonnas oluliseks teejuhiks ja lootusekiireks olnud loomeliidus, on õõvastav. Masendav. Jälk. Arutelud Peeter Helme kuriteo üle kestsid EKL-i siselistis mitu päeva. Pilt, mis avanes, kirjeldab meie väärtusi, valikuid ja vaimseid võimeid paremini, kui miski muu. Meie kirjanikud valisid poole. Lihtsate argumentidega, lihtsa loogikaga, lihtsa meelega," kirjutab Henno.
#000001
Oma liikmemaksu ettemaksu Henno enda sõnul tagasi ei soovi, jättes selle liidule lahkumisannetuseks. "Sest tean, kui raske on elu, kui sa oled pime. Ja nägin omast käest, kui tähtsad on teile sandikopikad, sest ainus kord, kui Peeter Helme ise liidus sel perioodil sõna võttis, oli siis, kui ta hädaldas ühest väljaandest ära öeldud töö tõttu saamata jäänud honorari üle."
#000007
Ka Andra Teede on otsustanud liidust välja astuda ning esitanud vastava avalduse. "Ma sain liikmeks 18aastaselt ja mäletan ikka veel seda nii hästi. Oli sügis, ma olin Tartu ülikooli rebane, oma rohelise seemisnahast mantliga, kohutavalt romantiline, luuletasin pidurdamatult, tulin just kirjanduse analüüsi seminarist, kui Karl-Martin Sinijärv helistas, et mind võeti vastu. Istusin Suudlevate Tudengite äärele ja helistasin emale ja hakkasin muidugi nutma, sest oli selline tunne, et nüüd on mul üks suur elu ees," meenutab Teede.
#000008
"14 aastat hiljem ongi kõik väga tore, ma kirjutan päevast päeva, ma kirjutan erinevaid asju, mul läheb täitsa kenasti ja veidral kombel ajab isegi Eesti Kirjanike Liit ikka veel nutma, aga nüüd hoopis teistel põhjustel. Pärast tuliseid vaidlusi eelmisel nädalal otsustas siis eestseisus eile, et liidust ei visata välja süüdimõistetud pedofiili Peeter Helmet ja elu jätkub tavalises rütmis. Tuli meilile nunnu jõulukontsert ja puha. Ainult et ma ei taha enam olla liige organisatsioonis, mis arvab, et kahelauseline vabandus on piisav heastamaks fakti, et selle ridadesse kuulub inimene, kes jahib internetis vägistamiseks lapsi. Ma tahtsin väga, et see olukord laheneks teisiti, aga ei lahenenud, ja kuni ühiskonna valgustatum kiht, selle kirjanikud, pisendavad raskeid kuritegusid ning süüdistavad ohvreid, ei muutu ka laiemalt mitte midagi. Aga midagi peab muutuma."
#000009